贈徐微中畫龍
作者：王佐才
朝代：宋

paragraphs: 陰陽變化萬物從，其間至神惟真龍。
庸夫俗眼不得見，或躍或潜無定跡。
後來高士探元窟，素縑摹畫求形容。
在昔擅名能幾人，爭爲妍巧誇殊功。
東朐徐氏奮奇趣，俊筆醉揮欺古風。
爲余好事輒寫寄，老鱗蒼鬣驚盲聾。
怒摶滄海噴白浪，暗拖暮雨橫長空。
雙雙頭角戰初罷，奔騰半沒寒雲中。
只恐霹靂生坐上，爪牙活動拏寰穹。
軒昂當世稱獨步，貴臣褒譽聞宸聰。
黄金扇成爭進入，雄聲一日喧深宮。
從此毫端愈珍重，千歲萬歲傳無窮。